**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2019. november 28-i ülésére**

**Javaslat 1000 fa telepítésére Szombathelyen**

A városvezetés szándéka, hogy 2020. évben 1000 fa telepítését valósítsa meg Szombathelyen. A fásítás kivitelezését megalapozó kiviteli szintű terv a város közterületeinek fásításra alkalmas területein ad javaslatot fatelepítésre a klimatikus viszonyok, ökológiai és szakmai szempontok figyelembe vételével (műszaki adottságok, közművek elhelyezkedése, épített környezet, területhasználat), az adott helyszínre alkalmas faj/fajta pontos megjelölésével. A 2020. évre vonatkozó fásítási kiviteli tervdokumentáció készítésének becsült költsége bruttó 4 millió Ft, időigénye várhatóan 4 hónap. Javasolom, hogy a tervezési folyamatba az alábbi szereplők kerüljenek érdemi bevonásra:

* a városi főkertész,
* a Szombathelyi Parkfenntartási Kft.,
* a fásítással érintett városrész önkormányzati képviselője,
* a fenntartható fejlődéssel és klímapolitikával összefüggő feladatokkal foglalkozó környezetvédelmi tanácsnok,
* Szépítő Egyesület képviselője.

Javasolom továbbá, hogy a fásítási tervet a Gazdasági és Jogi Bizottság hagyja jóvá, 2020. évben legkésőbb április 30. napjáig.

1000 fa telepítésére (a fa beszerzése, telepítési méret: 14/16 faiskolai méret, hármas támmal, két éves fenntartási garanciával) – annak becsült költsége miatt – önkormányzatunknak uniós értékhatárt elérő nyílt közbeszerzési eljárást kell lefolytatnia,

amelynek várható időtartama 5 hónap. Az eljárás megindításához önkormányzatunk 2020. évi költségvetésében kell biztosítani a megvalósításhoz szükséges költségvetési forrást.

Fentiek figyelembe vételével a fásítás az alábbiak szerint ütemezhető:

* a kiviteli szintű tervek elkészítése és jóváhagyása: 2020. április 30. napja;
* a közbeszerzési eljárás lefolytatása a fák beszerzésére és telepítésére: 2020. szeptember 30. napja;
* fásítás: 2020. október 1-től 2021. április 30-ig (időjárástól függően).

A további évek tekintetében javasolom, hogy a program folytatásáról az előterjesztésben a fentiekben említett szakmai szervezetek véleménye alapján a Közgyűlés döntsön.

A fentieket figyelembe véve kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2019. november „ ”**

**/: Dr. Nemény András :/**

**HATÁROZATI JAVASLAT**

**…/2019. (XI. 28.) sz. Kgy határozat**

1. A Közgyűlés úgy dönt, hogy Szombathely Megyei Jogú Város Önkormányzata 2020. évben a város közterületeire 1000 új fát telepít.

2. A Közgyűlés úgy dönt, hogy az 1000 db fa telepítésére vonatkozó, kiviteli szintű tervdokumentáció elkészítésének pénzügyi fedezetét Szombathely Megyei Jogú Város Önkormányzata költségvetési rendeletében biztosítja.

3. A Közgyűlés felkéri a polgármestert, hogy az 1000 fa telepítésének kiviteli terveit készíttesse el azzal, hogy a tervezési folyamatba az alábbi szereplők kerüljenek érdemi bevonásra:

* a városi főkertész,
* a Szombathelyi Parkfenntartási Kft.,
* a fásítással érintett városrész önkormányzati képviselője,
* a fenntartható fejlődéssel és klímapolitikával összefüggő feladatokkal foglalkozó környezetvédelmi tanácsnok,
* Szépítő Egyesület képviselője.

4. A Közgyűlés felhatalmazza a Gazdasági és Jogi Bizottságot, hogy a kiviteli terveket jóváhagyja.

5. A Közgyűlés úgy dönt, hogy az 1000 db új fa telepítéséhez szükséges költségvetési forrást az éves költségvetési rendeletében biztosítani fogja.

6. A Közgyűlés felhatalmazza a polgármestert, hogy a program megvalósításához szükséges közbeszerzési eljárást lefolytassa.

7. A Közgyűlés felhatalmazza a polgármestert, hogy a program folytatására vonatkozó javaslatát a 3. pontban írt szakmai szervezetek véleménye alapján terjessze a Közgyűlés elé.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma, alpolgármester

Németh Ákos, tanácsnok

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési és Városfejlesztési Osztály vezetője

Stéger Gábor a Közgazdasági és Adóosztály vezetője

**Határidő:** azonnal /az 1. 3. 4. 5. és 6. pont vonatkozásában/

éves költségvetési rendelet elfogadása /a 2.pont vonatkozásában/

folyamatos /a 7. pont vonatkozásában/